text: 22 травень 2019, 19:19
  Зьміцер Дашкевіч каля аднаго зь белых крыжоў, ліпень 2018
  Зьніклі тры з чатырох белых крыжоў, якія стаялі за плотам на тэрыторыі Курапатаў з заходняга боку, дзе месьціцца рэстарацыя.
  «Відаць, гэта было зроблена сёньня ў першай палове дня ці ноччу, бо трава і кветкі, якія былі вакол крыжоў, выкапаныя, але яшчэ не засохлі», — лічыць Севярынец.
  Зьніклыя крыжы былі добра відаць ад уваходу ў рэстарацыю «Поедем поедим», а таксама з кальцавой аўтадарогі, адзначыў Севярынец.
  «Альбо ўсё ж адбываецца горшае, пра што мы шмат разоў казалі, — што Курапаты па-ціхаму, па крыжу, але паступова зьнішчаць на загад уладаў. Альбо гэта нечая самадзейнасьць. Не выключаю, што і кагосьці з рэстарацыі, бо ад яе гэтыя крыжы былі добра бачныя, што называецца, мулялі вока, а цяпер ім стала "чысьцей". Але ў любым выпадку ніводзін факт вандалізму ў Курапатах да канца не расьсьледаваны, вось разбурэньне мэмарыялу і працягваецца», — мяркуе Павал Севярынец.
  Атымаць камэнтар у Бараўлянскім спэцлясгасе, які адказвае за тэрыторыю, не ўдалося — ніхто ня ўзяў слухаўку.
  У канцы 2018 году ў Курапатах быў апаганены дзяржаўны мэмарыяльны знак, усталяваны на ўзвышшы.
  У пачатку 2019 году двойчы бурылі і ў выніку зьнішчылі лаву Клінтана — мэмарыяльны помнік, які яшчэ ў 1994 годзе адкрыў у Курапатах прэзыдэнт ЗША Біл Клінтан.